स्थानीय लोगों ने इसकी सूचना दाउदपुर थाना पुलिस को देने के लिए सरकारी मोबाइल पर फोन किया। फोन की घंटी बजती रही लेकिन दाउदपुर पुलिस पर इसका कोई असर नहीं पड़ा। इससे आक्रोशित लोगों ने रोड जाम कर करीब एक घंटे तक आवागमन ठप कर दिया। सड़क पर टायर जला कर लोगों ने विरोध-प्रदर्शन किया। सोमवार की सुबह लगभग सात बजे दाउदपुर पुलिस की जीप देखते ही लोग आक्रोशित हो सड़क पर खड़े होकर पुलिस के खिलाफ नारेबाजी करने लगे। स्थानीय गणमान्य लोगों ने आक्रोशित लोगों को किसी तरह समझा कर मामले को शांत कराया। इसके बाद दाउदपुर थाने में पीड़ित दुकानदार के बयान पर अज्ञात के विरुद्ध प्राथमिकी दर्ज की गई। पूछताछ के दौरान दुकानदार ने पुलिस को बताया कि उसकी किसी से दुश्मनी नहीं थी और न ही उसे किसी पर संदेह है। उधर ग्रामीणों का कहना है खैनी दुकानदार का गर्मी के मौसम में अक्सर दुकान के आगे बिस्तर डाल कर सो जाने से चोरों को परेशानी हो रही थी। बताया जाता है इस बाजार पर एक ही रात में चार-पांच दुकानों का ताला तोड़ चोरी की घटना को चोरों ने अंजाम दिया है। फिलहाल इनके बाहर सोने से चोरी की घटना नहीं हुई है। संभव है काम में खलल पड़ने से गुस्साए चोरों ने खैनी दुकानदार पर तेजाब फेंक कर रास्ते का कांटा साफ करने की कोशिश की है। प्राथमिकी दर्ज कर पुलिस मामले की तहकीकात कर रही है। थानाध्यक्ष ने बताया कि शीघ्र ही बदमाशों को गिरफ्तार कर लिया जाएगा।